ЕгъэджакIуэ щэджащэ
Сабийм и къэкIуэнур куэдкIэ елъытащ егъэджакIуэм. Хамэ сабийр уи IэмыщIэ илъыныр, щIэныгъэ ебгъэгъуэтыныр тыншкъым, арщхьэкIэ ар яхузэфIокI а IэщIагъэм къыхуалъхуа, ар зи гумрэ зи псэмрэ хэлъ егъэджакIуэ нэсхэм. Апхуэдэ егъэджакIуэ щэджащэхэм ящыщщ зи ныбжьыр иджыблагъэ 81-рэ ирикъуа Хъупэ Мухьэдин Хьэмэд и къуэр.
Хъупэр 1936 гъэм Тэрч районым хыхьэ Ислъэмей къуажэм къыщалъхуащ. 1944 гъэм къуажэ курыт еджапIэм щIэтIысхьэри ехъулIэныгъэфIхэр иIэу 1955 гъэм къиухащ. А гъэ дыдэм ныбжьыщIэр колхозым щылэжьэну макIуэ. ИлъэситI дэкIа иужь Мухьэдин щIотIысхьэ КъБКъУ-м и филологие факультетым адыгэбзэмрэ литературэмкIэ и къудамэм. 1962 гъэм университетыр къеух егъэджакIуэу. Мэртэзей къуажэм дэт ку-рыт школым егъэджакIуэу мэув а илъэс дыдэм, и псэм пищI адыгэбзэр щIэблэм яIурилъхьэн мурад иIэу. А школым Мухьэдин щылэжьащ илъэсихкIэ егъэджакIуэу, илъэситIкIэ унафэщIым и къуэдзэу. 1972 гъэм Астэмрей школым и унафэщIу ягъакIуэ. А школым кърашри 1974 гъэм Пенькозавод къуажэм дэт школым и унафэщIу ягъэув. Абы щылэжьащ 1992 гъэ пщIондэ. А гъэм Тэрч къалэ дэт ещанэ курыт еджапIэм и унафэщIу ягъэуври, мэлажьэ 2001 гъэ пщIондэ, пенсэм кIуэху. ИужькIэ Тэрч районым и унафэщIхэр къолъэIури аргуэру егъэджакIуэу мэлажьэ 2010 гъэм нэсыху. Мухьэдин лэжьащ илъэс 52-кIэ, абыхэм ящыщу 28-р школым и унафэщIу.
Мухьэдин сыт щыгъуи иужь итащ и IэщIагъэм зэрызригъэужьыным, и щIэныгъэм зэрыхигъэхъуэным, ар щIэблэм щIэщыгъуэу зэрабгъэдилъхьэным. ЕгъэджакIуэ Iэзэм и зэфIэкIхэм я щыхьэт наIуэу, Мухьэдин къыхуагъэфэщащ Урысей Федерацэм, Къэбэрдей-Балъкъэр Республикэм, Тэрч щIыналъэм я щIыхь тхылъхэр, саугъэтхэр.
Мухьэдин пенсэм тIысыжами, нобэр къыздэсым лъэпкъ Iуэху лэжьыгъэм пэрытщ — ар Джылахъстэней Адыгэ Хасэм и тхьэмадэм и къуэдзэу мэлажьэ.
Узыншагъэ быдэ, гукъыдэж мыкIуэщI иIэу иджыри илъэс бжыгъэ куэдкIэ хэкум, ди адыгэ лъэпкъым яхуэлэжьэну си гуапэщ!
ХЪУПЭ Марьянэ.
